Werker by vergoedingskommissaris vas vir bedrog | Maroela Media
Werker by vergoedingskommissaris vas vir bedrog
'n Werknemer van die departement van arbeid en indiensneming in Oos-Londen het Donderdag in die plaaslike landdroshof op aanklagte van bedrog verskyn.
Die verdagte is spesifiek betrokke by die vergoedingskommissaris wat werkers moet vergoed wat aan diens beseer is. Hy is deur die Valke in hegtenis geneem nadat ongerymdhede by die vergoedingskommissaris ondersoek is.
Luidens 'n verklaring het die verdagte na bewering klein en mediumgrootte sakeondernemings geteiken wat die kommissaris geld skuld. Hy sou glo aanbied om afslag of 'n afbetalingsplan vir dié ondernemings te beding. In ruil hiervoor sou hy geld van die ondernemings se eienaars of boekhouers vra.
Luidens die verklaring het dit gedurende 'n interne ondersoek aan die lig gekom dat die verdagte sy dienste aan tien maatskappye aangebied het. Slegs 'n paar van dié maatskappy het egter ingestem en 'n bedrag van R2 950 aan hom oorbetaal, met die vooruitsig dat hy later nóg geld sou verdien.
Die verdagte sal weer op 3 Februarie in die hof verskyn vir sy borgtogaansoek. Hy bly tot dan in aanhouding.
Maroela Media het vroeër berig dat talle eisers nou al jare wag vir die uitbetaling van hul eise en kenners is dit eens dat die kommissaris nie optimaal funksioneer nie.